Sociedat

A sociedat (d'o latín sociĕtas) ye o conchunto de personas que comparten fins, procupacions y costumbres, y que interactúan entre ellas establindo una comunidat. Tamién ye una entidat poblacional u habitat, que incluye os habitants y a suya redolada, tot el interrelacionato con un prochecto común, que lis da una identidat de pertenencia. Antimás significa un grupo con ligallos economicos, ideolochicos y politicos y supera o concepto de nación-estau: sería a sociedat occidental como una sociedat de nacions, etcetra. Todas istas sociedaz son l'obchecto d'estudio d'as Ciencias socials, en especial d'a Sociolochía, Antropolochía, Ecolochía, etcetra. Istas agrupacions no han d'estar concepcions abstractas, sino que han de tener una representación en un medio, por un regular o territorio, y un alto grau d'acción social conchunta, en atro caso no pueden estar obchecto d'una metodolochía con metodos sociolochicos ta o suyo analís y farían parti d'o conoiximiento filosofico, teolochico u d'atros sabers no empiricos. Antimás d'os habitadors, a redolada y o prochecto societario, pueden adhibir-se-ie atras categorías ta la definición de sociedat seguntes a especialidat d'o prochecto u d'o suyo grau de desarrollo. Isto será a tecnolochía alcanzada en os medios de producción, dende una sociedat primitiva con a simpla tecnolochía especializata de cazataires -muit poquet maneficios-, dica una sociedat moderna con complexa tecnolochía -muitos maneficios-, practicament en todas as especialidaz. Istos estadios de civilización incluyirán o estilo de vida y o suyo ran de calidat, asinas que será simple y de baixa calidat comparativa en a sociedat primitiva y complexo u sofisticato con alta calidat comparativament en a sociedat industrial. A calidat de vida comparativament ye controvertito pues tien aspectos subchectivos respective a cómo ye entendita por os subchectos (no podemos saber cuanto disgraciaus se sentiban os hombres prehistoricos por no tener televisión).

 Referencias 

 Vincos externos 

Categoría:Sociolochía
Categoría:Antropolochía